NOVEL TERUTU JEMU AMBUN LEMAI
Tusun Ke-39 PUJI TUHAN MUJUR TEJAPAIKA JULUK ATI “Puji Tuhan nak. Aku gaga ati ka nuan. Nuan udah tejapaika juluk ati nuan,” ku Inah ke enda ulih ngetatka asai ati iya ti deka nyabak. Iya kelalu gaga.  “Terima kasih ngagai Tuhan. Terima kasih ke peransang enggau sukung nuan enggau indai, cikgu. Enti nadai ajar enggau pengibuh ari nuan tentu udah lama aku badu sekula, anangka bemimpi ngindik kampus universiti,” ku Nadia ke lalu ingat mega ka niang Jack Umin. Ai chiru belabuh ngisi kelupak mata iya. “Nya mih. Bisi pan tulung, peransang enggau pengibuh aku enti nuan empu enda bebendar, enda siru enggau diri, nadai mih tau bulih pemujur. Aku bisi bendar pengarapka nuan ulih maju dalam semua pengawa nuan,” ku puji Cikgu Dayang. “Nya mih cikgu. Bah ni apai enggau indai nuan dih cikgu?” ku Nadia ke jengau-jengau ngiga orang ke dikira iya apai enggau indai Cikgu Dayang. Jam nya Nadia nacharka perening iya jauh ngeluah pala orang mayuh. Maya nya mih iya bisi meda kenaya siku orang ke endang dikelala iya bendar. Orang nya lalu bejalai nuju alai sida iya. “Nya mih. Seduai iya bisi penanggul. Seduai iya enda ulih datai. Nya alai kitai kin udah tu lagi,” ku Cikgu Dayang. “Apu! Oh, enda apa. Eh, kini cikgu?” ku Nadia. “Ke rumah kitai di Kampung Semera di Asa Jaya. Apai enggau indai bepesan berat-rat. Anang enda kin,” ku Cikgu Dayang. Mua Nadia bisi bebali mimit. Tentu iya asa meda apai enggau indai Cikgu Dayang enda ulih datai. Kati ku enggau ku ati iya. Mua iya pulai terang baru. “Au, kin mih kitai indai. Aku mesti betemu enggau apai seduai indai Cikgu. Aku keran deka betemu enggau sida sebilik bukai. Tang apin mupuk, kitai ngirup dulu. Aus amat aku” ku Nadia ke nyau peluh ngena baju tebal. Iya ga hari pagi nya bisa panas. “Oh, Wai. Kumbai aku enda ulih datai nuan,” ku Nadia ngerandau orang bujang siku ke baru datai kia. Lelaki biak nya apin sempat nyaut. Iya lalu nabi jari Nadia sereta nyuaka gupung bunga ros mirah bechampur burak. “Congratulation, Dr. Nadia, buah ati ku,” ku lelaki nya. “Terima kasih, Wai. Cikgu, agi ngelala orang tu nuan?” ku Nadia nguing ngagai Cikgu Dayang ke lalu betabi enggau bujang nya, sambil tuchum-tuchum. “Lapa enda ngelala. Pejam pan mata aku, ninga jaku iya aja, ngelala mih aku,” ku Cikgu Dayang. “Aram kitai ngintu diri di kantin dulu. Udah nya lagi baru kitai begambar. Nuan begambar kediri dulu. Udah nya seduai indai nuan begulai. Udah nya lalu tua Nadia. Lagi mega minta Wai ngambi gambar kitai tiga begulai. Udah nya lagi seduai Wai ga Nadia,” ku Cikgu Dayang. “Au, pia mih cikgu,” ku Nadia. Sida empat pan mupuk ke kantin ke enda jauh ari dewan. Orang bukai pan besun-sun nuju palan makai enggau ngirup nya. Di serantu jalai, Nadia enda ngetu-ngetu bekepai enggau pangan se-u enggau iya. Nadia pengabis ka lantang. Kati ku enda pia, suba meda orang ke pansut ari universiti endang baka ukui ke nengkadah linau ke ku orang. Di kantin, sida empat ukai semina ngirup tang lalu ngintu diri; merarau laban maya pan endang udah aruh iya. Diatu baru bisi asai dibai makai. Dalam kandang seminggu ke dulu ari nya, Nadia selalu berasai enda tentu masuk makai. Balat gagau. Ati agi kachau regau. BEGELAR DR. NADIA ANAK JAWANG Udah merarau, baru sida iya nikal ngagai dewan deka ngambi gambar ba mua  backdrop. Keterubah iya Nadia kediri. Udah nya Nadia enggau Cikgu Dayang ditangkanka iya enggau indai iya. Ke penudi, sida empat iya disenep siku nembiak ke mansa dia. Ngumba amat gamal sida menyanak. Baka ke diri menyadi. Inah, taja pan udah beumur dibanding enggau Nadia seduai Cikgu Dayang, tang gamal iya sehari nya nyau berupai biak. Inah ngena baju kebaya labuh bechura jambu muda diumbaka enggau kain batik lepas bisi bebulu chelum diselat biru enggau mirah. Cikgu Dayang ngena baju kurung bechura bunga kuning beselat biru tasik. Tudung iya bechura kalas. Make-up iya numbas iya. Gap amat gamal sida tiga. Kampus UNIMAS nyau idup jamah pengerichah mensia ke amat mayuh. Nyau betatam indah enda baka ulat garam. Nyau bejeluh mayuh. Bisi sekeda sida tak enda berasai, nerais manjung munyi orang ke agi maya sabuh kelia manjung udah mumpung. Bisi nya rakah-rakah ketawa munyi ke gaga ria maya pengerami nikah. Tempap jari suah didinga nyau meretih. Lampu kamera bekekijap din ditu baka selar kilat maya hari kudi. Orang ke baru graduate begambar ba dewan, ba mua dewan lalu ba kandang kampus ti diasaika sida tau nyadi pengingat sida. Orang nadai ngetu betabi enggau pangan diri meri tanda puji enggau pengaga ati. Bala pemberita ari surat kabar menua tu empu pan kiruh begagaika bala graduan ke bulih tanda puji baka sida ke bulih Award Dekan enggau ke bukai. Indai Nadia pan berupai lantang ari selama. Nadia balat gaga meda gamal indai iya baka nya. Lama bendar Nadia udah enda meda indai iya ketawa. Dunya ngelingi nya nyau terang jamah ketawa indai iya. Jam nya Nadia lalu ingatka indai biak iya Ijah. Iya besampika indai biak iya gerai nyamai. Nadia ingatka aki enggau ini iya ke enda kiruhka nama utai ti nyadi di luar rumah panjai sida. Nadia mega terus ingatka niang Jack Umin, niang Peggie enggau auntie Katherine. “Nadia, tau kitai mupuk diatu?” tanya Cikgu Dayang. “Au, cikgu, tau. Wai, sama ngagai rumah sida cigku di Kota Samarahan kitai nih? ku Nadia. “Em..ah..kini?” ku Wai enda nemu ulu ili. Enda nemu pun ujung utai ti ku Nadia seduai Cikgu Dayang. Tambah mega iya enda tentu ninga utai ti ku Nadia. “Am, sama kin mih Wai. Ngusung kami ngagai rumah kami,” ku Cikgu Dayang. “Nadia, Cikgu, Ibu. Minta ampun. Aku enda ulih kin laban..,” ku Wai ke tak enda nyamai asai; asai ke mabuk enda ditumi, asai ke ngabang enda diambi. Iya enda nemu pesu kebuah sida kin. Nadia lalu ngampir Wai lalu madahka kebuah sida kin. “Aram mih. Nadai ngawa. Sama kin kitai,” pujuk Cikgu Dayang. “Minta ampun cikgu. Very Sorry, aku…” ku Wai berasai sereba salah. “Nadai ku enggau mi,” ku Nadia. “Have a good time. Take Care! Bye bye,” ku Wai. “Jimatka pulai Wai,” ku Nadia. Nadia, Inah enggau Cikgu Dayang lalu enda masau jam masuk ngagai kerita Cikgu Dayang betulak belakang enggau Wai ke mupuk nuju motorsikal iya. Sida pan ninggalka kampus universiti bereta. Nadia malik ke belakang merening rumah, kandang kampus, tasik digaga mensia, rumah tinggi alai nyimpan ai, padang enggau endur bukai ti tetap dalam ruang pengingat Nadia. Ati iya udu sinu taja pan gaga udah ngabiska pelajar dia lalu deka keluar ngagai dunya di luar deka numbuhka pengidup, deka berkhidmat untuk masyarakat. Berkhidmat untuk Negara dan bangsa. Sida tiga nadai bejaku. Nama dalam runding indai iya enggau Cikgu Dayang, seduai iya aja nemu. Nadia selalu malik ke belakang ngiga kenaya Wai tang pangan iya nya udah nadai agi dipeda. Ati Nadia dikeregau penyinu bechampur-champur. Sinu ninggalka kampus U lalu sinu ngenang Wai. Kada enda bisi utai deka dipadah Wai kini, ku ati Nadia. Nadia mega sinu ngingatka aki seduai ini iya ke tinggal di menua. Taja pia, Nadia gagit deka betemu enggau apai enggau indai Cikgu Dayang. Isa ngelama tu iya enda kala ulih kin lebuh dibai Cikgu Dayang. Iya mega ransing deka besemuka enggau dua iku adi Cigku Dayang. Iya ke bendar, Nadia naka iya ka lantang udah masuk raban orang ke begelar graduate. Ukai orang graduate ngapa. Diatu iya udah sah begelar Dr. Nadia anak Jawang. Hmm…hmm… 
See author's posts
